Phil Howard (chef)

**Philip Howard** (dʋam 1966) anɛ onɛ dʋgʋd diibi bɛ South Africa ka lɛɛ yit British, ka an banɛ dʋgʋd diib kpɛɛm ka lɛn an onɛ sʋʋe diib kuosig zinig. O da zamis dʋgʋbʋ yinɛ on da tʋmi bɛ Marco Pierre White tuoni bɛ Harveys sʋʋlim nɛ on da bɛ Simon Hopkinson saani bɛ Bibendum la. Howard nɛ White da anɛ banɛ laasi maan kpikpiŋ nɛ Nigel Platts-Martin ka yɔɔg diib kuosʋg zinigi bɛ London ka pʋdʋ li yʋʋr ye The Square bɛ yʋʋm tusir, kɔbiswai nɛ piswai nɛ yinnɛ, naar nwadig la ni, baa ban da pʋ mɔr diib kuosʋg baŋir saŋkan la.

Ban da bɛ ba tʋʋma zinig kanɛ buon The Square, linɛ ka ba da yisi li zinigi yi St James's tɔɔm kɛŋ Mayfair yʋʋm tusir, kɔbiswai nɛ piswai nɛ ayɔpɔi ni, nidib da noŋ Howard hali ka vɔɔti tis o lin yi yʋʋm tusir, kɔbiswai nɛ piswai nɛ anaasi ni paae yʋʋm tusayi nɛ piinɛ ayuobʋ ni. On nɛ Platts-Martin da kuos The Square ka bas zinig kan nɛ yʋʋm tusayi nɛ piinɛ ayuobʋ, Dɔnwalig nwadig la ni. Sɛnlʋŋ nwadig la ni, on nɛ sɔ da laasi maal kpikpiŋ ka o yʋʋr buon Rebecca Mascarenhas ka ba yɔɔg tʋʋma zinig kanɛ buon Elystan Street, zinig kan da dɛŋin anɛ diib kuosʋg zinigi tis Tom Aikens ka bɛ Chelsea sʋʋlim. Lin yi yʋʋm tusayi nɛ piinɛ ayɔpɔi saŋa sa, li yɔɔgir nyaaŋ yʋʋm yinnɛ, nidib da nɔŋ Howard ka siak ye o tʋʋma an sʋʋm.

Howard mɔr diib kuosʋg zinis sieba yaas ka li kɛ ka o di yaani bɛ tʋʋma zinis sieba ni wan wʋʋ *The Caterer*, The AA, nɛ *GQ*. O da an saan kanɛ an kpɛɛm ka ba buol o ye o kɛna gɔs diib dʋgʋb diema kanɛ buon *Sibit daar daaŋ* ka mɛ da paasi nyaa diib dʋgʋb yaani bɛ *Great British diib ni*,  nyaaŋ ka o da an sariakiti tisi ba yaas.

## Nyɔvʋr pinilig nɛ sakur
Ba da dʋa Philip Howard nɛ Johannesburg, South Africa, yʋʋm tusir, kɔbiswai nɛ pisyuobʋ nɛ ayuobʋ ni. O saam da anɛ onɛ tʋm ligidi kaanlig tʋʋma ka lɛn an kpikpiŋ daan; o ma da anɛ yipʋa. On da an yʋma ayɔpɔi la, on nɛ o dʋadib da yi kɛŋ zinin England. Howard da kɛŋ sakur ka mɔr gbaŋi bɛ bʋnkɔnbid gʋʋlʋg ni University of Kent.

## Diib dʋgʋb tʋʋma pinilig
Howard da gɔs ka o nɔŋ diib dʋgʋb hali on da bɛ university la ka da pinil o diib dʋgʋb tʋʋma bɛ yʋʋm tusir, kɔbiswai nɛ pisnii nɛ anii ni on da naae sakur la nyaaŋ, ka lɛɛ bas o zamisig kanɛ ka o zamis bʋnvuya yela la. O da tʋm waad win ni tis  bɛ Dordogne chateau. On da kɛŋ Australia bɛ saŋa biela la, Howard da anɛ onɛ zanl diibi kɛn ni tisid nidib ka da kuosid diibi bɛ Volkswagen Kombi. On da lɛb England tɛŋin la, o da pinili tʋmi tisid diiib kuosʋg zinig kanɛ buon Roux Restaurants Ltd, zinig kan an nid nɛ o pitu Albert nɛ Michel Roux da sʋʋe.

Yʋʋŋ yinnɛ, Howard kɛŋi di bɛ Harveys ka o yaam da kpɛnɛ dikanɛ ka Marco Pierre White da dʋg la. Howard da kilim banɛ dʋgʋd kpɛɛm bɛ o zinigin bɛ Harveys yʋʋm tusir, kɔbiswai nɛ pisnii nɛ awai ni, anina ka Howard da zamis  Fariŋ diib dʋgʋb. On da tʋm Harveys ni paae nwadis awai la, White da kad Howard yis tʋʋma ni on da dʋg White "potato diib kanɛ ka li yʋʋr da yi la" yela.

Li pʋ yʋʋgɛ, o da tʋm bɛ Bibendum ka da an kpɛɛm bɛɛ o zinigin ka lɛɛ bɛ onɛ an ba wʋsa kpɛɛm Simon Hopkinson nuusin, anina ka li da malis Howard nɛ ban da dʋgʋd ka li an titua ka mɔr nyʋʋg sʋʋŋa ka lɛn an naanaa la yela. On da tʋm Bibendum ni la, Howard nɛ White da nan kpɛlim mɔr sɔnsig nɛ taaba. White da ɛɛti buol Howard ye o kɛn Harveys na lɛm o disaʋŋ wʋsa.

## The Square (1991–2016)
Yʋʋm tusir, kɔbiswai nɛ piswai la ni, Marco Pierre White da lɛn nɔk Howard tʋʋma yaasi bɛ Harveys, anina ka o da zamis o mɛŋ lin na niŋ siem ka o kilimi ba kpɛɛm bɛʋg sa tis White nɛ o kpikpiŋ tiraan kanɛ ka o yʋʋr buon Nigel Platts-Martin diib zinig kanɛ ka ba da bɔɔd ye ba yɔɔg. Nigel Platts-Martin nɛ White nɔnaalig la da naae ya. Howard nɛ o tʋmtʋm tiraan kanɛ ka ba laas Platts-Martin, ba baba yi la da pʋ mɔr baŋir kanɛ ka ba na nɔki yɔɔgi ba mɛŋ diib kuosʋg zinigɔ, ka o da yɔɔg o kʋkɔn ka bas White, diib kuosʋg zinig kanɛ buon The Square ka li bɛ King Street, St James's yʋʋm tusir, kɔbiswai nɛ piswai nɛ yinnɛ, naar nwadig, dabpiinɛ atan daar. Ban da gaŋ Howard ka o an banɛ dʋgʋd kpɛɛm la nɛ on da mi Fariŋ diib dʋgʋb la da kɛ ka nidib da nɔŋ The Square yʋʋm tusir, kɔbiswai nɛ piswai nɛ anaasi, naar nwadig la ni. Howard da tʋm anina nɛ o tʋmtʋm tiraan (on nɛ Platts-Martin) ka an kpɛɛm anina on da bɛ anina la wʋsa.

Ba da tiak The Square zinig la lɛbis Mayfair yʋʋm tusir, kɔbiswai nɛ piswai nɛ ayɔpɔi, Fulumfug nwadig la ni ka nidib lɛn nɔŋi li yaas bɛdigʋ yʋʋm tusir, kɔbiswai nɛ piswai nɛ anii, yʋʋm paal nwadig la ni. The Square da nyɛ nɔŋir hali yi nidib saan nɔɔra anaasi bɛ AA plc ni lin yi yʋʋm tusayi nɛ ayɔpɔi paae yʋʋm tusayi nɛ piinɛ ayuobʋ ni ka anii yi piiga pʋʋgin siaki ba bɛ Good Food Guide lin da yi yʋʋm tusir, kɔbiswai nɛ piswai nɛ awai paae yʋʋm tusayi nɛ piinɛ ayuobʋ ni. Howard nɛ Platts-Martin da kuos The Square yʋʋm tusayi nɛ piinɛ ayuobʋ, Dɔnwalig nwadig la ni tis Marlon Abela diib kuosʋg tʋʋma kanɛ buon Marlon Abela Restaurant Corporation (MARC), la ligidi US$4 million. Yʋʋm tusayi nɛ pisi, yʋʋm paal nwadig la naar ni, nɔŋi da kpɛnɛ MARC dim ka ba da pʋ nyaŋi gɔsi li titua nɛ ka banɛ gɔsid laad nam yela da kɛn nintaŋ sia na yɔ The Square ziel.

## Diib kuosʋg zinis sieba nɛ tʋʋm sieba
Howard da yɔɔg diib kuosʋg zinig ka li yʋʋr buon The Ledbury on nɛ onɛ da paasi sʋʋe The Square ka o yʋʋr buon Nigel Platts-Martin la bɛ yʋʋm tusayi nɛ anu, Mɔraʋg nwadig la ni. Ba da gaŋ kpɛɛm kanɛ da bɛ The Square ka o yʋʋr buon Brett Graham ye o an kpɛɛm tis The Ledbury. Baa on da an sʋʋd la, Howard da pʋ tʋm The Ledbury ni wan wʋʋ Platts-Martin da tʋm anina siem la. Ba da yɔ The Ledbury yʋʋm tusayi nɛ pisi ni, Sigir nwadig la ni sa, ye ba da pʋ bat taaba faalʋ COVID-19 banas la saŋa ban da nar ye ba niŋ siem la. The Ledbury da lɛn yɔɔgi bɛ yʋʋm tusayi nɛ pisi nɛ ayi, yʋʋm paalig nwadig la ni.

Howard mɛ da paasi sʋʋe diib kuosʋg zinig sieba banɛ pʋ zuoe wan wʋʋ Square kanɛ ka ba da yɔ ziel la. O mɛ lɛn paasi sʋʋe Kensington diib kuosʋg zinig Kitchen W8 yʋʋm tusayi nɛ awai, Sawaar nwadig, dabpisi nɛ anii daar, o da pinil lin nɛ o kpikpiŋ tiraan Rebecca Mascarenhas. Onɛ da an banɛ dʋgʋd diib kpɛɛm kʋdʋgi bɛ The Square ka o yʋʋr buon Mark Kempson ka ba da gaŋ o ye o an banɛ dʋgʋd diib kpɛɛm bɛ diib zinig la yɔɔgir daar. Kitchen W8 da paam nɔŋir nidib ni yʋʋm tusayi nɛ piinɛ yinnɛ ni ka nidib nan kpɛlim paan nɔŋilim yʋʋm kan ni sa.

Howard nɛ Mascarenhas da laasi sʋʋg Sonny's Kitchen lin yi yʋʋm tusayi nɛ piinɛ ayi saŋa sa, ka ba da tiaki li lɛb Church Road yʋʋm tusayi nɛ piinɛ awai la ni. Sonny's Kitchen da anɛ Sonny da sʋʋe lin da yi yʋʋm tusir, kɔbiswai nɛ pisnii nɛ ayuobʋ ni paae yʋʋm tusayi nɛ piinɛ ayi ni ka li da anɛ Mascarenhas maa da sʋʋe li.

Yʋʋm tusayi nɛ piinɛ ayuobʋ, Sɛnlʋŋ nwadig, dabpisi nɛ ayɔpɔ daar, Howard nɛ Mascarenhas da yɔɔg diib kuosʋg zinig paalig ka pʋdi li yʋʋr ye Elystan Street, zinig kan da anɛ onɛ dʋgʋd diib ka ba buon Tom Aikens da kuosid diib anina, ka li bɛ 43 Elystan Street, Chelsea sʋʋlim. Fʋ yaa mak nɛ The Square, Elystan Street da pʋ zuoe wala. Ban da kuosid disieba anina titaam pisi nɛ anu, kɔbiga pʋʋgin da anɛ zɛnvaand ka pʋ zuoe paae The Square da zɛm siem la, ka Howard diib dʋgʋb tʋʋma da pʋ kpɛlim kpiem wan wʋʋ on da bɛ The Square la. Howard da an li kpɛɛm la, Elystan Street da paam nɔŋir hali yit nidib saan yiiga nɛ yʋʋm tusayi nɛ piinɛ ayɔopɔi ni, ka li kpɛlim kɛn tuon ka nidib nɔŋi li paae zina.

Howard nɛ Mascarenhas da laasi sʋʋe diib dʋgʋb zinig kanɛ buon Gezellig lin da yi yʋʋm tusayi nɛ piinɛ awai, Sigsaa nwadig la ni, lin da yɔɔg la ti paae yʋʋm tusayi nɛ pisi, yʋʋm paal nwadig, dabpistan nɛ yinnɛ daar, lin da yɔ la. Onɛ da an banɛ dʋgʋd diib kpɛɛm bɛ Gezellig anɛ Graham Long.

Howard mɛ da lɛn sʋʋe diib kuosʋg zinigi Union linɛ bɛ La Plagne (France). O mɛ sʋʋe yir bil kanɛ ka on nɛ o yidim kɛna anina vʋʋsid, o da daa li nɛ €500,000 yʋʋm tusayi nɛ ayuobʋ ka lɛn sanam ligidi €900,000 yaas ye o maligim maal yir la. Ba da yɔɔg Union nɛ yʋʋm tusayi nɛ piinɛ ayɔpɔi, Samanpiid nwadig, dabpiinɛ ayuobʋ daar. Martin Cuchet anɛ onɛ ka on nɛ Howard laasi yɔɔg Union. ba da yɔ Union diib kuosʋg zinig la nɛ yʋʋm tusayi nɛ pisi nɛ anaasi, Vaala nwadig la ni.

Howard da pinil tʋʋma zinigi tɔlim diibi tisid banɛ bɔɔd yaan ka li yʋʋr buon Otto ka li bɛ London yʋʋm tusayi nɛ pisi nɛ yinnɛ, Sigsaa nwadig, dabpiiga daar. Ba da tiak yʋʋr la yʋʋm tusayi nɛ pisi nɛ ayi ka li yʋʋn an Notto ban da kpɛnɛ wada pʋʋgin nɛ tʋʋma zinig kanɛ yʋʋri mɛ buon Otto la yela. O da lɛn yɔɔg yinnɛ ka pʋdi li yʋʋr ye Notto bɛ Piccadilly suorin yʋʋm tusayi nɛ pisi nɛ ayi, Sapal nwadig la ni on nɛ o tiraan Julian Dyer.

## Sarikadib tʋʋma
Howard da anɛ kʋgraani tis banɛ kat saria bɛ diib dʋgʋb nyaab kanɛ da bɛ tis banɛ dʋgʋd diib nɛ banɛ kuosid diib yʋʋm tusayi nɛ anu la ni. O da paas banɛ da kat saria bɛ banɛ dʋgʋd diib piini 2010 Catey Awards, ka onɛ da die piinkan da an Mark Hix; nɛ diib kuosig zinig kanɛ gaad o taaba bɛ yʋʋm tusayi nɛ piinɛ ayuobʋ yaan piini ni.

## T.V ni
Baa on da pʋ bɔɔd ye o yi T.V ni la, Howard da yi T.V ni bɛ *MasterChef: The Professionals* (yiiga bɛ Sawaar 2009), *Market Kitchen*, nɛ *Saturday Kitchen* (yiiga bɛ Samanpiid nwadig daba atan 2011). Diema kanɛ da paas piinɛ yinnɛ ni da an *Great British Menu la*, on nɛ o taaba banɛ dʋg diibi di yaan (Colin McGurran, Daniel Clifford, nɛ Simon Rogan), o da gbɛnɛs o dikanɛ da kɛ ka o di yaan la tis nidib ka ba di bɛ yʋʋm tusayi nɛ piinɛ ayi zɔtzɔtib nɛ banɛ diemidi bɛ Old Royal Naval College linɛ bɛ Greenwich, bakwai nam biela ka yʋʋm tusayi nɛ piinɛ ayi diema la nyaan paae. O da lɛn yis o mɛŋ biela an kpɛɛm kanɛ kat banɛ dʋgʋd diibi bɔɔd yaan la.

## Yaan piini
Howard da di yaani bɛ diib dʋgʋdib piini yʋʋmm tusir, kɔbiswai nɛ piswai nɛ anii, onɛ dʋgʋd diib, diib kuosʋg zinig piini yʋʋm tusayi nɛ anu la ni, didʋgʋdib-didʋgʋd piini bɛ yʋʋm tusayi nɛ anii nɛ awai ni, diib kuosig zinig kanɛ gaad o taaba piini bɛ yʋʋm tusayi nɛ piinɛ yinnɛ, diib dʋgʋdib-didʋgʋd piini bɛ yʋʋm tusayi nɛ piinɛ ayuobʋ ni, Onɛ dʋg diibi gaad o taaba piini bɛ yʋʋm tusayi nɛ piinɛ ayɔpɔi ni, nɛ didʋgʋd kpɛɛm kanɛ nyaŋi paal o taaba piini bɛ yʋʋm tusayi nɛ pisi nɛ ayi la ni.

Howard da die piini linɛ bɛɛ li kɔn bɛ yʋʋm tusayi nɛ piinɛ yinnɛ nɛ didʋgʋd kanɛ bɛɛ o kɔn piini bɛ yʋʋm tusayi nɛ piinɛ ayi. O da paas nidib kɔbiga banɛ nyaŋidi tiakidi ba taaba, ba da dʋʋs Howard ni ka o bɛ pisyɔpɔi nɛ anii pʋʋgin yʋʋm tusayi nɛ anu ni, pisnaasi nɛ atan ni bɛ yʋʋm tusayi nɛ piiga ni, pisnu nɛ yinnɛ bɛ yʋʋm tusayi nɛ piinɛ yinnɛ ni, pistan nɛ ayɔpɔi ni bɛ yʋʋm tʋsayi nɛ piinɛ ayi ni, ka da lɛn paas pisnii nɛ yinnɛ bɛ yʋʋm tusayi nɛ piinɛ anii ni.

Yʋʋm tusayi nɛ piinɛ anii, Mɔraug nwadig, dabpisi daar, bɛ Canterbury Cathedral ni, University of Kent da tis Howard kanɛ da naae anina la kasɛta gbaŋ linɛ an Doctor of Arts on "nyaŋi tiak nidib vʋm ka mɛ sʋŋ diib yela siem la".

## Vʋʋm yela
Ba da digil Howard nɔɔra ayi ye ba tieb o ka o bas tikpiema sieba nub yʋʋm tusir, kɔbiswai nɛ piswai nɛ anu, on da nuud wii hali yʋma atan pʋʋgin ye o nyaŋi tʋm tʋʋma bɛ The Square ni la. Saŋkan sa, o kpɛlim gbana o mɛŋ nɛ ka pʋ nuud tima la bɛɛ pataas daam. O da kɛŋ laasigi bɛ lʋgir kanɛ gɔsid tikpiema nuub yela, ka maal ninwisigir, ka paasi zɔ zɔɔs bɛdigʋ li diema pʋʋgin. Phil n da paam laafi la nwadis awai nyaaŋ, o baabiig Greg da kpi nɛ on da nu tikpiema tʋʋg o paŋ la zug yʋʋm tusir, kɔbiswai nɛ piswai nɛ ayuobʋ ni.

Howard mɔr pʋa ka o yʋʋr buon Jennie ka o da di o yʋʋm tusir, kɔbiswai nɛ piswai saŋa paae yʋʋm tusir, kɔbiswai nɛ piswai nɛ ayɔpɔi ni ti paae o pʋa pʋʋgi da sanam bɛ yʋʋm tusir, kɔbiswai nɛ piswai nɛ awai la ni. Ba mɔr biis ayi. Ba da gbɛɛndi bɛ nɛ Barnes, London hali yʋʋm tusir, kɔbiswai nɛ piswai nɛ awai bɛɛ yʋʋm tusayi ni.

## Gbanvɛɛnsa